Realisties | News24
"Wees nou realisties man," hoor jy soms iemand opmerk. Realiste is nodig want hulle bevorder die saak van objektiewe waarneming. Die probleem met realiste egter is dat die wonder van die lewe soms by hulle verbygaan. Hulle kan soms ook pessimisties wees oor sake. In Matteus 22: 23-33 kry ons te doen met 'n klompie realiste, die Sadduseërs. Dit was 'n godsdienstige groep in Jesus se tyd wat nie in die opstanding van die dooies geglo het nie.
Hulle was goed daarin om die hele konsep dat daar lewe na die dood is af te maak as versinsels. Hulle vertel die storie van die sewe broers wat almal met die een vrou getroud was. Dit kom uit Deuteronomium 25:5 waar iemand met sy broer se weduwee moes trou om die familie naam nie te laat uitsterf nie. Daar was sewe broers.
Hulle is almal die een na die ander dood. Die vraag is nou wie se vrou sy in die opstanding gaan wees.
Jesus antwoord hierdie klomp realiste deur hulle daarop te wys dat hierdie lewe op aarde nie die hoogste doel is waarna ons moet streef nie. Daar is 'n nuwe wêreld, God se nuwe wêreld aan die kom. In hierdie nuwe wêreld sal ander waardes geld. Familiebande sal nie in die lewe hierna bly voorbestaan nie. Ons sal mekaar wel herken (kyk 1 Korintiërs 15) maar verhoudinge sal anders wees.
Die enigste wat bly voorbestaan is dat ons broers en susters van mekaar in Christus sal wees. Die vrou in die Sadduseërs se verhaal sal dus nie 'n probleem hê nie. Ons moet nie aan God se nuwe wêreld dink in aardse terme nie. Die nuwe hemel en aarde gaan nie, maar net 'n duplisering van die bestaande wees nie. Alles sal nuut word, dit sal hemel op aarde wees.
Mense wat God se nuwe wêreld verwag, is meer geneig om hier en nou reeds tekens van hoop op te rig van hierdie nuwe wêreld wat kom.
Hulle werk nou reeds aan geregtigheid en vrede omdat hulle met 'n ewigheidsperspektief werk. Daar is lewe na die dood. Dit maak dat gelowiges hier en nou met hoop lewe. En jy?